khistorydata/jeongjo-sjw-relations huggingface dataset:
정조 11년
洪仁浩以都摠府言啓曰卽接本府郎廳李汝節宣仁門守門將金光秀所告則弘化門入直訓局軍兵食代入來時有一軍卒服着年貌異於出去之人故執捉問之則以爲渠之姓名卽金者斤得渠兄之名卽秋得而同是訓局軍兵今日渠兄食代次出來後適有所幹要渠暫爲代入之故入來云云矣金者斤得卽爲捉入査問則所對一如郎廳守門將所告闕內軍兵入直何等嚴重而乃有此兄弟換入之擧事之驚駭莫此爲甚金秋得金者斤得兩漢移送法司査實重勘當該入直將官令該府拿問處之該營大將有常時不能檢飭之失推考警責何如傳曰允本府郞李汝節之在臺監因呈課蒙賞入本府因草記亦嘉奬今番事極爲可嘉昨亦見之爲人極了了此等之人宜有拔例收用外職當窠待窠卽爲陞品調用可也
정조 11년
趙衍德以宣惠廳言啓曰依下敎北道年例入送丁未條襦衣次大同木三十六同二十二疋十七尺五寸輸送備邊司之意敢啓傳曰知道
정조 11년
領議政金致仁箚曰伏以卽者銓堂以冢宰受薦事來到矣臣於向來自犯大罪幸蒙天地父母曲保之恩者職由此事至今思之惶悸無地敗軍之將不可語勇猶屬格例間語揆以國體私義臣之不敢晏然復當庶幾聖明俯燭無餘不待臣辭之畢矣抑臣以垂死之喘冒叨匪據觸事憒憒甚至於臨一薦望亦不免每煩瀆撓不職之罪益無所逃伏乞亟命遞臣相職俾薦事無滯焉臣不勝戰恐祈懇之至取進止答曰省箚具悉卿懇所引萬萬過矣卿須安心擬薦仍傳曰此批答遣史官傳諭于領議政
정조 11년
丁未九月二十七日午時上御重熙堂左承旨入侍時左承旨趙衍德假注書趙台榮記事官尹行任金祖淳原任直閣徐龍輔以次進伏訖上以吏曹參判金文淳牌不進推考傳旨命書傳敎曰牌招開政又命書傳敎曰六七年之內遞易爲十次今年穡事無異穴農方伯必須得人今番則以當準瓜者差遣然後可除數遞之弊難人何異兩南忠淸監司之代今日政問于大臣擇擬又命書傳敎曰昨於擧條批答略已示意湖西綿歉實爲諸道之最旣知事實之後不可仍以置之大同木特許代捧田稅木代捧昨年特敎外其例雖絶無本道綿農甚於昨年則後弊小民隱大何忍恝視田稅木一體代捧事行會命退諸臣以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
曺允大以都摠府言啓曰都摠管徐有隣因傳敎領議政家問議事晝仕出去之意敢啓傳曰知道
정조 11년
有政吏批判書李𡊠牌招不進參判金文淳進參議未差右承旨尹行元進以李𡊠爲吏曹判書啓曰新判書命招同參政事何如傳曰允又啓曰判書李𡊠牌招不進參議未差小臣獨政未安何以爲之敢稟傳曰仍爲之以李致中爲刑曹參判李𡊠爲宗廟提調洪檍爲忠淸監司
정조 11년
兵批判書鄭昌順病參判黃昇源病參議宋瑛入直進參知柳誼病左副承旨曺允大進副司直李時秀
정조 11년
趙衍德以戶曹言啓曰卽接廣興倉所報則來十月朔祿牌請受次倉官進去于東大門外判府事趙璥所住處則祿牌又不出給云何以爲之敢啓傳曰令倉官輸送
정조 11년
洪仁浩以備邊司言啓曰京畿監司徐有防災實分等狀啓有草記稟處之命矣取見其狀本則以爲本道今年穡事初頭頗占豐兆末梢大違所料災實混錯無以區別分等一款不爲擧論各項災頉當爲五千八百六十一結零地部所劃災外三千九百八十四結零特許加劃後錄諸條竝請令廟堂稟旨分付矣其一各邑還穀之昨年代捧者仍爲依前代捧今年還穀中大米小豆限三分一準折代捧軍餉一體施行事也其一北漢平倉江都大興臨津長山餉穀輸納之時負戴留連之弊在所當恤竝令捧留本邑亦許三分一代捧待明秋還作本色輸納本所耗條及私受米亦依近例代錢輸納事也其一甲辰受來江都米一萬石耗條今年受來米二千石歉歲本色實難督迫每石價竝耗以錢四兩五錢輸送本都貿置事也其一守摠兩營守堞軍官壯抄牙兵別破陣等身米亦許代錢各衙門各營門自前納米者亦依近例米一斗錢四錢代捧事也其一禁御兩營江都留餉米太依昨年例米每石四兩五錢太每石一兩五錢代納事也其一道內農形未免歉荒新舊還有難竝督丙午停退條中限五分一酌定準捧事也其一推奴徵債及各衙門各宮房凡係擾民之事別加嚴禁事也今年畿農大違初料畢竟成就未免無實而一邑一坪之內歉穰得失之相混果如狀辭分等之不分三等置之中年儘有意見依狀請施行至於災結始旱終澇痒稼旣多其中川反浦落風災蟲損殆無邑無之而今此加請災結之止於此數亦頗精約且本道以王畿根本之地朝家優恤之政比他道自別而賑餘民情尤不可不念加請災三千九百八十四結零許依狀請準給各邑還穀之昨年代捧仍前代捧軍餉一體施行事竝依施今年還穀中米豆準折代捧事三分一稍過以四分一分付各項城餉鎭餉捧留本邑仍許三分一代捧耗條私受米代錢輸納事城鎭餉輸納時長路負戴客地留連之弊不待狀請庶幾諒悉而北漢平倉臨津長山比江都之越海大興之涉險大有間焉連年捧留亦非重軍餉慰倉民之道江都大興依狀請捧留其餘四處使之依定式輸納江都米甲辰受來一萬石耗條今年受來二千石代錢輸送事江都旣有兩南關西添餉條作錢貿米之規依狀請以錢輸送自本都貿米充上事分付守摠兩營守堞軍官壯抄牙兵別破陣等身米衙門軍門自前納米者依近例以錢代捧事守摠兩營支放之需專靠於此有難一例許施置之他衙門他軍門所納米條及禁御兩營江都留餉米太以錢代納事竝依施舊還餉丙午停退條中五分一酌定準捧事諸道舊還今方分排待知委準數徵捧而謹依湖西所下傳敎各邑中尤甚面里勿爲混徵事一體行會推奴徵債及各衙門各宮房凡係擾民之事別加禁斷事亦爲依狀請施行何如傳曰允今年畿農大異於所聞所收田又不及畓在小民實有切至之苦況瘡痍之餘乎代捧事三分四分無甚異同依狀請施行城餉鎭餉事重軍餉慰倉民之道不可連年捧留誠如草記而山城屬邑多尤甚兩鎭屬邑多遙遠山城則特爲捧留兩鎭則限三十里附近邑依例輸納餘許捧留平倉道里猶未悉知問于該道如在數十里內依草記依例輸納事分付守摠兩營身米事畿民難支之端此最爲甚曾聞一民所納其費十倍其數在前不待狀請猶且代納收米保米及各項身米各色竝許代捧事知委因此而有提飭者向於幸行之路特軫民隱常貢蟹價竝許蠲給物不多矣意在益下前此申飭又不啻丁寧期於均布而後已而日前分遣摘奸列邑擧行多有矇然所謂未捧非眞箇未捧此不過吏奸所售而曾莫致察不卽還給外此已捧之還給者或不無消瀜混淆之弊云似此微事惠未下究猶如此災結之均俵何可必也該邑守令非不欲摘發嚴勘而俵災捧糴付之生手反貽弊於小民今姑參酌而其中高陽卽駐駕地方而吏奸莫察廣尹卽侍從守令而頒令太忽如坡豐倅一二不察何足論也兩邑守令姑先從重推考來頭勤慢別遣繡衣多岐按廉一有入聞之事則是不畏國綱不有朝令也懲礪之政宜先此等放恣之類莫以九重之敻遠俾各早夜畏愼莫犯故犯之律事令道臣各別嚴飭筵敎也傳敎也果何如巡路旣往該地方而不能覺察大非對揚之義道伯亦爲推考此意一體行會
정조 11년
以慶尙監司狀啓黃山驛弊令廟堂稟處事傳于洪仁浩曰黃山驛弊曾所聞知民人呼籲姑舍是察訪報辭亦如此蓋本驛所關甚重所緊尤別而諸弊之他驛所無者兼有於本驛苦不軫卽矯救稍久倍難用力問于前道伯明日草記同啓事廟堂知悉
정조 11년
尹行元以兵曹言啓曰卽接西所衛將張益福牒報則初更五點量永肅門西邊墻垣頹圮圍排處空幕一間失火旋卽撲滅云聞極驚駭卽遣郞廳摘奸則果如所報而問其失火委折則把守軍巡更考察之際燭燼遺落於落葉而未能審察以至延及於幕所巡更部將李顯邦見其火光疾走招呼局出身及扈衛軍官趁卽止滅矣當此風高之時禁火等節尤當審愼而把守軍之疎忽失火萬萬痛駭移送秋曹各別重繩當該哨官平日不能檢飭之罪在所難免令該府拿問嚴處何如傳曰允把守軍何責勿論昨日則弘化門他軍換入今夜則永肅門把幕失火常時不能檢飭之責奚但哨官當之訓將推考把守旣命撤接於局將廳則空幕之尙留本曹之不察軍人依前接置空幕竝卽撤去可也
정조 11년
洪仁浩以刑曹言啓曰因都摠府啓辭入直軍兵食代時換入人金秋得金者斤得移送法司重勘事命下矣取考律文則大明律宿衛守衛人私自代替條有曰應宿衛守衛人私自代替及替之人各杖六十金秋得金者斤得竝依此律各杖六十收贖之意敢啓傳曰知道
정조 11년
丁未九月二十八日辰時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰惠慶宮進服加減歸脾湯十貼製入出榻敎命承旨讀公事訖命退諸臣以次退出
정조 11년
丁未九月二十八日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書京畿監司年分狀啓備局稟處草記批旨訖上曰明日廳坐招致畿營事知裨將營吏諭以四五日前分遣摘奸按査各邑生蟹事則廣州境內押鳩亭近處全不分給自本營更遣摘奸詳査高陽則先捧條解雖云分給當初未捧云云果非未捧而亦不分給事之駭痛莫甚於此欲用營杖而適値藏刑之時不得處分以被杖樣知悉各別惕念楊州則當受加資之老人多致遺漏當初若或惕念擧行寧有此等之弊乎更詳採問修成冊報吏曹且聞連在京第云當此糴事方張豈敢如是斯速還官畢捧糴前勿爲入城事詳細分付可也命退承史以次退出
정조 11년
傳于南鶴聞曰戶房承旨入侍
정조 11년
尹行元啓曰領議政金致仁左議政李在協右議政兪彦鎬有司堂上徐有隣尹蓍東李秉模前咸鏡監司鄭昌順徐有寧前原春監司金鍾正具㢞金憙蔡弘履李致中徐鼎修前北評事金履翼依下敎來待矣傳曰入侍
정조 11년
洪仁浩啓曰宣惠廳堂上鄭民始申飭行公之下謂有引義懸牌闕外屢度催促終不入來事體所在誠極未安推考何如傳曰曲施萬萬無所據事體所在不可不勉出至今違牌勿爲呼望更思一遞反啓向後進身之路聞亦有實病惠堂之任今姑許遞可也
정조 11년
以原春監司狀啓十月令宗廟薦新及朔膳物種中生銀魚節序差早限內不得封進惶恐待罪事傳于洪仁浩曰勿待罪事回諭
정조 11년
洪仁浩以備邊司言啓曰頃因忠淸監司尹尙東綿布代捧狀啓代捧傳敎知委列邑時軍布身布竝擧與否依下敎査問本道矣卽見其所報則以爲當初軍布身布代錢事啓下關文祗受之後以諸般納布竝以純錢代捧之意宣布列邑曉諭坊曲云矣敢啓傳曰知道
정조 11년
丁未九月二十九日未時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上曰禁紋緞謄錄問于有司堂上如已考出卽爲持來賤臣承命出回奏曰當初節目不下備局故初無載錄只有先朝傳敎故持來矣上進覽訖上曰只有傳敎有難詳知更考可考文跡入之事分付賤臣承命出回奏曰徧考文簿實無可考文跡云矣上曰諸堂出去明日考得後更爲入來事分付命退承史以次退出
정조 11년
丁未九月二十九日酉時上御重熙堂承旨入侍左承旨趙衍德假注書趙台榮記事官尹行任金祖淳以次進伏訖上曰節度使以口傳啓下前例有無知來賤臣承命出回奏曰有傳敎則口傳啓下云矣命書傳敎曰忠淸監司兼銜節度使令該曹口傳下批仍令不多日內辭朝以平安監司博川郡充軍罪人李厚聖到配啓本命書傳敎曰所犯終未分明亦未自服分揀放送命退承史以次退出
정조 11년
洪仁浩啓曰備邊司郎廳來言今日賓廳日次而無時急稟定事不得來會云矣敢啓傳曰知道
정조 11년
以禁府都囚徒傳于洪仁浩曰牟應麟洪普泳金處純竝分揀放送
정조 11년
以暗行御史金履成別單傳于洪仁浩曰今番差遣封書中專以萊府事爲歸條陳弊瘼又如是夥然不可不矯救與曾經萊伯人孰講蘇瘼之方入侍稟處其他諸條亦於入侍日同爲稟處
정조 11년
傳于洪仁浩曰右副承旨與有司堂上入侍
정조 11년
洪仁浩啓曰吏曹判書李𡊠疏批已下卽爲牌招何如傳曰允
정조 11년
洪仁浩啓曰吏曹判書李𡊠參判金文淳牌不進推考傳旨今方捧入而開政命下之後如是違牌不卽擧行事甚未安更爲牌招何如傳曰允
정조 11년
洪仁浩啓曰吏曹判書李𡊠參判金文淳再牌不進推考傳旨今方捧入而開政命下之後連事違召終不承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 11년
有政吏批判書李𡊠參判金文淳進參議未差右副承旨洪仁浩進以徐鼎修爲吏曹參議鄭萬始爲副應敎金鍾秀爲弘文提學
정조 11년
洪仁浩以吏曹言啓曰三南暗行御史金履成書啓以草記稟處事命下矣丹陽郡守趙時淳段刑杖太濫至有橫死之寃停布督捧元無歸屬之處罰丁之流散未知幾戶牟還之畢捧不踰五日怨聲載路聽聞可駭爲辭昌原府使李東植段漂戶給米之典寔出朝家拯溺之意而分給之際以租代米雖曰米無餘儲租倍元數特敎之下擧行如是甚可駭聽爲辭當該兩守令竝先罷後拿懷德縣監李尙琦段卿奸吏猾自然爲其所賣爲辭金海府使閔永喆段悉於簡訟反歸遏民手標作俑面任執柄爲辭當該兩守令竝罷黜光陽縣監姜忱段山中鐵店利窟自在路左松牌禁名虛設爲辭拿問處之柒谷前府使宋益休段米作錢歸屬不明租作米分給有怨爲辭不可以已遞置而不論拿問處之忠淸監司尹尙東段律已淸簡守法明愼細察民隱克軫字惠之道詳覈吏逋用杜奸猾之習爲辭全羅監司沈頤之段剸理濟以綜明憚壓本乎雅精賑政之措畫得宜民受全活之賜宿逋之分排有術吏祛族徵之弊爲辭慶尙監司金光默段重厚之資務持大體字撫之政不以小惠爲辭道臣事體與他自別其與守令察訪略略論列而旣非優績且無顯疵竝姑置之其中所論列閫帥營將中軍虞候邊將竝令兵曹稟處何如傳曰允趙時淳則無異死僧習杖捧還事曾於韓光迪雖有參恕濫杖停布事此非難覈之事爲先行査後以爲嚴處之地閔永喆則罷黜固當弊邑易倅不可不念亦令道伯親執詳査狀聞後處之昌原劇邑也懷德殘局也俱當另擇差送今日政以有履歷人及有地閥人擬入待下批仍卽辭朝此時守令不可一刻曠官嚴飭卽爲赴任可也
정조 11년
吏批再政以洪景厚爲懷德縣監鄭駿采爲昌原府使
정조 11년
尹行元以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修正者故御覽帖子姑不請出之意敢啓傳曰知道
정조 11년
趙衍德以戶曹言啓曰卽接廣興倉所報則依傳敎判府事趙璥自三月至十月合八朔祿捧倉官更爲修納則以爲屛蟄之蹤不敢冒受惶悚之極不知所達云不爲領受何以爲之敢啓傳曰更爲輸送
정조 11년
曺允大以備邊司言啓曰慶尙監司金光默狀啓判付內黃山驛弊若不趁卽矯救稍久倍難用力問于前道伯草記回啓事命下而卽見其狀辭則以爲黃山驛民上言三條弊瘼其一倭館移設釜山之後黃山專當孔道煩重之役絶站之患迫在目下位田復戶更爲區劃添補事也其一本驛察訪自變參上官以來承召之行無歲無之迎送之費皆徵於數少驛戶不能支堪以參下窠定式施行則可有蘇成之望事也其一本驛東西俱築長堤而今年大水一時潰決人家沈淹田畓覆沒劃給物力及附近烟丁增築舊堤事也而有令道臣論理狀聞之命矣黃山以要路殘驛應役煩重驛民之狀察訪之報俱以位結加劃爲救弊之策而第念驛弊凋殘不獨黃山而已黃山許劃之後道內諸驛安知無繼起之慮或許或否旣非一視之政隨請隨施卽是難繼之道不敢遽然仰請官職布列自有定制文蔭久近不無所以則尤非輕議者竝令廟堂稟處至若堤堰防築事當與該察訪爛熳相議方便措劃稍待農歇期於完築計料爲辭矣該驛難支之弊已蒙朝家照燭而前後矯救之論不過曰加給位田復戶而已一開此路有關後弊曾於前道伯査啓亦不得許施矣今此判付內辭意若是勤摯其在仰體德意之道宜有別般軫恤之擧而所屬各驛之竝加位復決難輕議就其中蘇休兩站尤爲切急復戶二十結特許加劃以爲應役資生之地察訪之以侍從差遣蓋出於藉風力嚴邊禁之意今不可遽然變更且莫重官方一驛民之如是請改誠極猥越此則置之而數遞之弊亦所當念另飭該曹各別擇差二十朔前毋得移遷長堤修築道臣旣以方便措劃爲言毋失農隙期於完築之意更加申飭大抵驛路之凋弊專由於驛屬之耗縮驛屬之耗縮又由於頉免之多岐稍有財力則百計放良不計當否而惟意陞吏乃使疲殘之戶獨應浩繁之役苟不端本只欲救末則誠恐無如之何矣一番懲創之政斷不可已限以十五年該驛察訪中不有法意狼藉放良及陞吏者溯考文跡指名狀聞以爲懲一勵百之地且聞本道各驛馬主馬戶各異其役喂養者馬主而斂價者馬戶故馬主則金不致誠馬戶則偏受其苦此又不可不大加矯革處參以他道可行之例爛熳講究俾有實效其他郵官之受囑立騎馬匹之恣意增價一切禁斷嚴立科條論列狀聞之意一體措辭知委何如傳曰允申飭道伯無或拖過使之須卽從所見論列狀聞可也
정조 11년
曺允大以訓鍊都監言啓曰本局局別將柳鎭琡身病甚重勢難察任改差何如傳曰允
정조 11년
洪仁浩以義禁府言啓曰平安道博川郡充軍罪人李厚重分揀放送事承傳啓下矣李厚重卽爲放送事分付該道道臣之意敢啓傳曰知道
정조 11년
敎忠淸監司洪檍書王若曰揀重任於旬宣其難其愼別利器於盤錯之翰之屛實循僉諧豈惟予簡念湖臬爲鎭最巨比諸藩可憂者多漁鹽桑麻之利雖饒荒歲民生之益悴詩書絃誦之風旣遠近日豪强之漸橫逆孽層生愚俗幾擾於訛異繡衣纔返民情未盡於懷綏迎送弊滋久無及瓜之按使推摩責重誰是憩棠之賢材惟卿才器兼全內外歷試雅望華譽之夙著翺翔乎玉署銀臺政術治績之可觀周流於峽府邊鑰在早歲而高占魁第足驗通敏之才自先朝而歷揚榮塗便成老練之手久居近密之地旣知望實之俱隆肆當疇咨之辰咸推藩臬之可屬玆授卿以忠淸道觀察使兼兵馬水軍節度使巡察使公州牧使卿其祗服寵命毋替遠猷黜幽陟明奚但勵澄淸之志安民靖俗然後爲報效之圖仗朝家委畀之權寧忽紀綱之振肅體宵肝憂恤之念莫緩德化之布宣地有沿峽之互殊賦役宜均於六等政貴寬猛之相濟詿誤可正於一方至於申請稟裁厥有已例其所便宜措置亶在自專於戱念乃父曾莅玆邦尙傳遺愛之蹟伊厥子克遵舊制詎無世濟之譽故玆敎示想宜知悉知製敎李敬五製進
정조 11년
吏曹判書李𡊠疏曰伏以皇天默佑於宗祊産室已設於坤闈萬世之篤慶方屆八域之顒祝普切況臣時帶捲草之任日夕頌禱有倍常情臣於嚮來猥叨西銓罪在溺職薄勘未幾恩敍旋降仰戴洪私且惶且感忽於千萬夢想之外伏承天官新命臣始焉驚惑繼以震懍不知所以自措也仍念臣之一身豈臣之有也天地於殿下父母於殿下孤畸之跡無所扳援而慈覆之德竝高厚也庸陋之質不足備數而憫恤之恩均顧復也雨露殆偏微物毛髮莫非造化節次推遷皆出特簡數年以來冥升無漸內外兜攬隆顯太驟前後踐歷涯分已極只以殫竭居前辭遜在後視若固有隨除輒膺而絲毫之補竟蔑河海之大莫酬每一思惟惶汗沾背至若銓衡之任夫豈一毫彷彿於臣哉是職也周官所謂冢宰也操百僚進退之柄行一世激揚之政治道興替之所關朝象汚隆之攸係爲任之重有別於他淸朝官人孰非難愼而至於是任尤重掄選苟非望實俱著資歷最多則有不可輕界而冒膺也明矣今以如臣百無似之姿委之萬不近之任伎倆之畢露淵鑑所燭人器之不稱公議難掩未知殿下何取於臣而有此誤恩也況今聖明在上百度淬礪以何鑑識卞賢愚而明黜陟物情難平輿論不齊以何力量恢公道而服衆心上以不得體委毗之意下以不得副彌綸之責其爲貽累聖簡僨誤國事當如何哉且臣曾未歷試於東銓素無見聞於政注尋常格例一切茫昧無異聾瞽若此而其可容議於是哉臣家世受恩與天同大至於臣身尤極曠絶滿則招損理必無幸而獲免大戾式至今日唯以謹拙二字作爲佩符身處冗散之判跡遠權要之場庶幾以筋力奔奏盡瘁乃已無一分報效之道矣乃於人望之外叨此匪分之任未踰數月迭據兩銓殆若非臣莫可睢盱之來固所難免顚沛之患勢將必至儻殿下憫憐臣終始臣宜不待臣辭之畢而思所以曲諒而矜許之也嗚呼隆恩浹骨圖報銘心蹈赴湯火在所不避寵以榮顯何若丐免而量己揣分承膺無望召牌荐臨坐犯違傲情窮勢蹙冒陳血懇伏乞天地父母諒臣職之不宜輕授察臣言之非出飾讓亟遞臣所帶銓銜以重名器以安微分不勝大願臣無任屛營祈懇之至答曰省疏具悉卿其勿辭行公
정조 11년
忠淸監司洪檍疏曰伏以臣卽聖世之一棄物耳人固待之以滓穢臣亦自分其僇廢唯我聖上天地於臣父母於臣援拔於衆棄之中湔拂於久枳之餘十載人鬼之關一朝袵席之奠使臣得有今日秋毫莫非聖恩譬如陽和敷澤而枯木向榮果日垂暉而陰崖回暖始自分司之恩除終以薇垣之寵命日除月遷殆無虛時周歲之間颺歷幾徧而前後所蒙俱係特達臣雖糜身粉骨未足以仰酬生成之大德赴湯蹈火未足以少伸隕結之微忱唯有杜門屛息攢手祝聖以圖塵刹之報而已迺者千萬不自意湖臬新命有隕自天蓬蓽生輝觀瞻咸聳臣手擎華誥以首頓地自不覺感淚之被面也念臣素門平進拙性愚諒通籍垂四十年而鳧雁其蹤蚍蜉無援孤立而與世齟齬冥行而隨處狼狽垂死危喘萬念都灰所仰恃而爲生者惟天日在上耳臣雖不言庶幾淵鑑之所俯燭伊來數歲之中所以湔滌而甄鎔者積費造化猥加慰藉雖慈父之保赤子仁天之遂萬物蔑以過此凡今臣子孰不霑雨露之澤而呴嚅之渥若偏臣身今此不敢當之恩命又何爲而及於臣也噫以臣身而擬此任不啻若焦僥之千勻雖在盛年已難稱塞顧玆衰朽之質若何而撑支重擔若何而報答恩造些聞凋瘵之弊本道最甚況今沿野之農各殊懷保之方倍艱丙枕靡安旰食不遑此時簡畀尤宜難愼而今乃不揆器量不顧輿議擧而授之於至無能之人畢竟僨誤之誅可立以俟也豈不大可懼哉念昔先臣亦莅此藩天星已周遺愛未泯而臣又受誤恩而繼陳跡怵惕榮耀私分已極而臣若辜負重寄忝墜先故又豈非重得罪於公私也哉至若威望之不足憚壓列郡才識之不足倧理庶務風采之不足澄淸一路猶屬辭巽之例語臣不敢暇及而百爾揣量無路承膺敢控瀝血之懇仰干崇嚴之聽伏乞聖慈俯垂諒察亟命鐫改以重藩任以安微分不勝幸甚臣無任屛營祈懇之至答曰省疏具悉欲令久居卿其勿辭從速赴任
정조 11년
丁未九月三十日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰王大妃殿進御香砂六君子湯停止一錢五分重人蔘粟米飮依前方自明日一貼式煎入出榻敎命書傳敎曰左承旨馳詣宗廟景慕宮奉審摘奸以來又命書傳敎曰政官牌招開政又命書忠淸監司疏批訖命退承史以次退出
정조 11년
丁未九月三十日初更上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上下御史書啓曰政官方在政廳以草記卽爲稟處事分付賤臣承命出分付上曰草記催促持來賤臣承命出持入上進覽訖命書批旨命退承史以次退出
정조 11년
行都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
洪仁浩啓曰來初五日朝參宗廟冬享大祭齋戒相値頉稟之意敢啓傳曰知道
정조 11년
尹行元啓曰抄啓文臣親試初二日爲之事命下矣處所以何處爲之乎敢稟傳曰便殿爲之
정조 11년
以光陽縣監姜忱拿處傳旨傳于洪仁浩曰此時守令曠官可悶姑勿拿來處分間無敢上來令該道道臣各別詳査可以革弊者卽爲革弊後形止狀聞事分付
정조 11년
曺允大以吏曹言啓曰三南暗行御史金履成書啓以草記稟處事命下矣忠淸兵使權翰段忠愛本乎朴瓚勤勵戒在陰雨城隍盡頹完築是圖爲辭慶尙右兵使李延弼段軍卒之拔例賑饋惠績已著城堞之自備修築誠意可尙爲辭慶尙左水使李章漢段誠切報效政勤鎭撫備說船倉之憂深軫櫓軍之弊爲辭而帥臣事體與他自別其餘營將中軍虞候邊將段俱是純褒少無疵毁而旣非卓異之優績別無請賞之可論竝姑置之何如傳曰允
정조 11년
洪仁浩以義禁府言啓曰昌原前府使李東植柒谷前府使宋益休等拿問處之事傳旨啓下矣李東植時在任所宋益休以慶尙監司裨將下去云依例發遣府書吏竝拿來何如傳曰允
정조 11년
丁未十月初一日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命承旨讀公事仍命書判付訖上曰抄啓文臣親試初二日爲之出榻敎命退承史以次退出
정조 11년
洪仁浩啓曰弘文提學金鍾秀旣入闕中不爲肅謝直爲出去事甚未安推考警責何如傳曰允
정조 11년
有政吏批判書李𡊠進參判金文淳牌不進參議徐鼎修試官進右副承旨洪仁浩進以李時秀爲禮曹參議尹昹爲司僕判官金益彬爲宣川府使
정조 11년
傳于洪仁浩曰宣傳官未差之代令該曹口傳差出
정조 11년
兵曹口傳政事以李文喆李永秀爲宣傳官
정조 11년
丁未十月初二日辰時上御誠正閣抄啓文臣親試入侍時左副承旨曺允大同副承旨南鶴聞假注書趙台榮記事官李宗烈記注官承膺祚以次進伏訖引儀唱試官以下入就位行四拜禮試官原任提學兪彦鎬一提學金鍾秀原任提學鄭民始二直提學李秉模檢校直閣徐鼎修鄭東浚待敎尹行任率抄啓文臣洪義浩等入就位行拜禮訖以次陞殿彦鎬曰日氣稍冷聖體若何上曰一樣矣彦鎬曰邦慶踰月甚是吉兆而顒望下情益不勝企待矣上曰懸題紙入之鍾秀奉紙進伏命書表題唐都人進煥箑彦鎬曰先識題解然後可以考試矣上曰卿則每請識題解矣唐俗十月例進煥箑似今毛扇矣卿等姑退待捧券入來可也彦鎬等退出上曰二直提學進前秉模進伏上曰禁紋緞條中列書名色而改只紬漏錄安知不此外復有漏錄名色乎條列置之似好矣至於章服翟衣衮衣戎服皆有定制以此知悉雲紋大楪紋外如有犯科必用當律之意刊行可也先朝丁卯禁條紋緞書揭壁上而仁元王后每以爲難至于丁丑年用紋緞先大王壽衣亦用宛子等紋只遵實錄所載傳敎嚴飭似好矣卿其出去與諸堂相議後更書一通以入可也命退上曰都承旨入侍兼都承旨沈豐之進伏上曰駝駱姑不進排乎豐之曰然矣上曰御史別單諸大臣今皆講究與否招致備郞問于大臣以來事分付命退少頃上曰試官與有司堂上入侍賤臣承命出與彦鎬等有司堂上徐有隣尹蓍東偕入進伏上曰他承旨入侍賤臣承命出傳右副承旨洪仁浩進伏上命彦鎬等考試訖以三中洪義浩等以次坼封上敎彦鎬曰卿大拜後初見前北伯乎彦鎬曰頃於問安時已爲霎見矣上曰情誼亦如前相厚耶彦鎬曰然矣上敎鍾秀曰卿病近得快差否鍾秀曰少差矣上曰守禦廳保木皆以錢代納在今何如鍾秀曰實爲難處軍兵料布莫可以錢代給矣昨年再昨年雖有代納之命堇爲分給軍兵而今年則實無其策矣鍾秀曰守禦牙兵收米代錢事出特恩民蒙實惠臣不勝欽仰而本廳軍兵一年料米一千五六百石無他出處今若以錢代給則名實不副事例無前不但軍情之缺望而已以錢換米之道依近年例今方與惠廳堂上相議以爲從長變通之地而臣取考營門謄錄則均廳給代米四百餘石己亥四月因惠堂筵奏停罷矣其年七月守禦使臣徐命膺以均廳給代米本是廣州結錢之代筵請均廳納廣州結錢移劃本廳以充代給米停罷之代而蒙允出擧條矣今當本廳米條全闕之時本廳納廣州結錢還送均廳而給代米如前受出則此不過如結錢與給代米未相換以前事亦無他窒礙之端而於軍兵放料則雖數朔所用亦非少幸故敢達上曰此等時相資固好今年則依所奏特爲出給事出擧條令該廳知悉雖爲畿民之弊特命代錢本廳軍校之弊亦不可不念故也出擧條命鍾秀先退上曰有司堂上進前有隣等進伏上曰備郞有回報耶允大曰大臣以爲姑未講究云矣上曰俄悉下敎於二直提學卿等聞之乎有隣等曰伏聞下敎矣上曰竝依俄者下敎爲之可也丙寅傳敎禁令何如而近來閭巷間宴集或有服禁條中紋緞云事甚駭痛今不必列書禁紋名色只以各紋嚴飭可也有隣曰聖敎誠然當依此爲之矣上曰萊府事何以則爲好耶有隣曰書啓一通書送曾經萊伯人欲爲收議矣上曰從速收議大臣登筵後決處可也有隣曰公作米事尤爲緊急矣上曰御史所奏中守令互對云云之說從後更往之語果如何大臣登筵似有請推之擧矣有隣曰似然矣上曰爲遣御史潛探逋欠之多寡御史則露蹤査實知以已捧而來且七千石公作米約以十月晦日畢納而若不如期更爲下去限死刑推全家徙邊之意相約以來云殆同戱劇徙邊卽是廢律御史體重豈有任意下往之事七千石亦何能不用一杖而盡捧乎如彼奸吏猾胥不刑而畏無事畢納云者尤不成說矣有隣曰然矣而旣曰限死又曰徙邊亦涉如何矣上曰予意亦豈欲傷人而訓別之中間作奸以致百弊擬用一律矣繡啓論列反以矜憐爲言此亦相反今番御史之行倭人亦知之若無別般處分易致見侮凡於回啓各別嚴飭更問罪狀倭譯一人不可不用法矣本以惟正之供割給下納則比之還逋事體尤重豈敢如是多逋乎秉模曰下納之逋亶由於手標之生弊今又防禁似好矣有隣曰當初防禁之弊想必有倍於今故趙英鎭萊伯時陳疏準請今若復禁不知弊端復有何如矣上曰凡於變通類皆如此三防谷事亦爲難處而似不可防廢矣有隣曰然矣蓍東曰雖合通行而凡其使行不得往來矣上曰以狹而然耶蓍東曰然矣至於行旅擧未往來堇容單騎之行云矣上敎有隣曰卿往見領相以此筵敎詳細傳諭預爲講究以待召命而以爲稟處之地可也命書傳敎曰政官牌招開政上曰宣川府使之代今日政在京無故人差出出榻敎命退諸臣以次退出
정조 11년
丁未十月初二日申時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東俊以次進伏訖上曰陞補十抄以初五日內設行事分付賤臣承命出傳上曰兵批政事爲之與否知來賤臣承命出回奏曰判書不爲入來故以無政事入稟云矣命退諸臣以次退出
정조 11년
丁未十月初二日二更上御重熙堂推考房承旨入侍時右副承旨洪仁浩假注書趙台榮記事官李相璜金祖淳以次進伏訖上曰留門去來必探報於兵判與否兵曹郞廳處査問乎仁浩曰俄果詳査則今番不爲探報云矣命書傳敎曰通符去來何等嚴祕而闕門出入之際每每關由兵曹甚至以門去來告目馳報於在家之判堂云此事曾款嚴禁而未果事之驚駭莫此爲甚宮禁傳命往來本非外臣之所敢探知者則必爲伺候者將欲何爲始初之人雖不必追提此後則通符齎奉往來之人該門守門將卒無敢傳告於該曹亦無敢轉報於在家堂上如是嚴飭之後若或犯科當該堂郎各別重繩以此付壁知悉命退承史以次退出
정조 11년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金應著仕
정조 11년
傳于曺允大曰大臣有司堂上食後來待
정조 11년
傳于尹行元曰吏兵判入侍
정조 11년
洪仁浩啓曰領議政金致仁左議政李在協右議政兪彦鎬有司堂上徐有隣尹蓍東李秉模依下敎來待矣傳曰入侍
정조 11년
以吏曹參議徐鼎修牌不進罷職傳旨傳于趙衍德曰許遞前望單子入之
정조 11년
備邊司薦望以李崇祜爲咸鏡監司
정조 11년
洪仁浩啓曰左承旨趙衍德今方入侍臣吏兵批兼進之意敢啓傳曰知道
정조 11년
有政吏批判書李𡊠參判金文淳進參議徐鼎修牌不進右副承旨洪仁浩進以李致中爲大司憲洪樂淵爲司諫李尙度爲掌令金遇國爲正言趙廷瓛爲玄風縣監咸鏡監司單李崇祜以鄭民始爲漢城判尹李秉模爲刑曹參判
정조 11년
兵批判書鄭昌順進參判黃昇源參議宋鍈病參知柳誼入直進左副承旨曺允大進以李聖圭爲都摠管吳大益元厚鎭爲副摠管同知單田德雨僉知單李良圭李基顯副司直成爾演
정조 11년
傳于趙衍德曰宣川府使留待
정조 11년
傳于洪仁浩曰右副承旨與宣川府使入侍
정조 11년
傳于洪仁浩曰咸鏡監司使之明日謝恩
정조 11년
以黃海監司啓本罪人余孟孫權彧等到配事傳于洪仁浩曰與敎使有間權彧放送事分付
정조 11년
以平安監司狀啓宣沙浦僉使金重得罪狀令攸司稟處事傳于洪仁浩曰該僉使之代令該曹口傳差出
정조 11년
兵曹口傳政事以李儒敬爲內乘
정조 11년
南鶴聞以吏曹言啓曰今日政玄風縣監副望安廷瓛誤以趙廷瓛書入受點矣原望筒改付標以入而臣等不察之失惶恐待罪之意敢啓傳曰曾聞趙廷瓛與兪漢參爲最沈屈云而未及體諒昨年都政未免越點矣今番政點下認爲恭陵令趙廷瓛而姓字誤書至有此改付標之請卿難免不察卿則推考姓字勿爲付標官名付標以趙廷瓛使之肅拜都事安廷瓛則無端見漏不可聞亦久勤待守令窠首先直爲擬入可也
정조 11년
洪仁浩以吏曹言啓曰上京守令催促下送後草記事命下矣豐基郡守吳在文載寧郡守洪善養麻田郡守韓文洪甑山縣令金魯成高山縣監趙應鎭陰城縣監兪漢紀申飭纔已下送堤川縣監鄭東閔以類中之症方在沈痼中房闥之間不得運動實無作行之望云未知實病之如何而特敎申飭之下不卽還任事體所在誠極未安本曹請推之外無他可施之罰何以爲之敢啓傳曰罷黜其代口傳差出待下批明日辭朝
정조 11년
吏曹口傳政事以安廷瓛爲堤川縣監
정조 11년
洪仁浩以刑曹言啓曰卽接壯勇廳移文則本廳巡令手朴盛根因公使喚路逢營校恣意宣洩限己身絶島充軍事粘目判下爲辭矣罪人朴盛根全羅道羅州牧智島鎭定配所充軍卽爲押送之意敢啓傳曰知道
정조 11년
開城留守閔鍾顯疏曰伏以皇天眷佑設廳有日億萬年無疆之休實基於斯歡欣顒祝八域惟均念臣猥蒙洪私添叨分司月已三易矣自惟受恩如天圖報無地毋論地之內外職之緊慢其所以殫竭奔奏少效涓埃之酬者一念耿耿神鬼可質而推其材智淺短識慮疏迂凡於一切事務殆同聾瞽況玆積弊之局已至難支之境政使才具踐歷十倍於臣者當之惟恐其着手無處況臣憒劣適値斯會僨誤狼狽理必無幸蓋自受命以來公憂私懼懍乎不知所出加以莅官屬耳其於營府事宜釐革便否尤茫然無所通曉然其板蕩之形爲擧朝之所共知至切之願爲一府之所同情者則不容不冒死上聞以冀朝家之亟賜處分焉臣竊伏見本府百弊厥有所自蓋其壤地至偏小出東門一步便爲長湍地去南城五里亦係豐德界北有天磨聖居諸山西有靑石洞峻嶺䆳壑環擁周遭險阻磽确皆是不畊之土惟近郭平衍之地可以畊作者東西僅三十里南北僅五里許是其地窄民衆無所資生籍民萬餘居於都鄙者什七編卒六千散在外邑者强半此專由於務本無地逐末爲業之故也若論營府之設施則處於畿海之交要衝之地以一殘邑之地方設大營門之規模有兩陵及山川之祭享焉有大小客使支供焉有春秋中江之開市焉以至褊裨之設置武列之守衛軍校之都試儒生之課製皆倣藩臬之體樣一年經用多至四萬兩而土地公賦軍保番錢不能當四分之一以是之故營府百需專靠於債殖民生日用惟資於公貨上下交征已非美事而所謂殖債之道積弊層生錢入民手自致愆期而成逋財闕恒用未免置本而收剩甚至一人所逋轉益滋多雖箠笞相續隣族莫保而猶無準捧之望於是乎虛簿徒擁調道日縮拔本塞源初非可論彌縫撑支亦沒善策矣向來留守臣尹塾蕩減十萬餘兩舊逋代捧商稅以補歲入之減縮而尙有幾千兩未滿之數其後留守臣尹蓍東以有難便之端旋卽革罷迄未立代今且以一年應入較之於應下則各庫不足乃至於一萬六千九百餘兩而萬無充補之道目下形勢雖竿頭弩末未足以喩此危急況其所謂給債元錢餘者無幾而不得不犯本取用便是割肉充腹而若過一二年竝與此些少元錢而自歸消耗之域則到此地頭雖有智者誠亦末如之何矣思之及此豈不寒心論者皆以爲以錢則得十萬緡以穀則得五萬包然後可救此燃尾之急而當此經費匱乏之日姑不敢爲遽然請得之計而如欲及此時圖所以一分矯救之方使營府稍有蘇殘之效軍民庶獲務本之利無損於公家而裨益於需用則惟有金川郡二面移屬一事而臣之到官之後闔境儒武相率號訴以至塡街而塞路者亦惟在於此事之轉聞則一府人情大可見也蓋金川大小南面卽古牛峰地而今屬金川其地廣可二十餘里長可三四十里逶迤陟入於大興山城之後以言乎地利則山麓野坪土皆膏沃而地廣人稀稅重役煩一土纔墾百陳都徵故居民日離田野益蕪其於松都則府民之置田於此者爲三分之一間或有菑畬之墾而怕其稅重旋卽荒廢許多生穀之土彼此兩棄黃芧白葦極目蕭瑟卽今陳廢處不知其幾倍於時起若得此兩面移屬本府募民耕作以爲屯田則本府結役最輕軍額不多不出數年茅葦之野庶可盡闢土地之稅足補公用在朝家易陳而爲墾爲不費之惠在松民無土而有田爲資生之道在本營亦不待殖債生弊而一年二年其必有厚利顯效無疑也以言乎關防則所謂白峙鎭亦古峰縣而僉使鎭實在其地近接大興山城有猗角之勢且與本營所屬礪峴鎭夾在靑石洞可作松都之左右翼譬如車倫鳥翼之不可偏廢今朝家旣設大興山城屬之本營貯軍器聚糧餉爲襦袽之備而無附近鎭堡爲其聲援則惡在其設大鎭置重兵之本意哉今若得二南面而白峙亦移屬然後大興始可謂山城松都始可爲管理則其於關防利害亦豈非較然易知乎往在肅廟丙辰始築山城因守臣狀請劃付金川小南面於山城伊後丙申白峙鎭亦移屬松都翌年丁酉因營儲不敷還屬此鎭於海西蓋其移屬與還屬俱因守臣之請而還屬之擧可謂失策之大者不但本府士民之至今歎恨前後居留之臣多有狀請移屬者俱有意見尙可按攷蓋此兩面之地在此在彼莫非王土惟當參量其輕重講究其便宜一聽朝家之指揮而前此海營與本郡未諳陳棄之實狀不計事宜之若此惟以防啓爲事汔未有出場之期甚非共濟國事之義也況從前守臣之請輒以關防歸重而今臣所陳專在於地利若得此則松都庶可支存而不得則反是比之向來陳請之時具緩急緊歇亦不可同日而論矣今之議者以爲若以兩面之地割給松都則金川有難支之勢不可不念而以臣計之松都之於金川土地闊狹僅爲四分之一今雖得此兩面猶不及金川遠甚其處畿海之交應使客之供彼此所同而營郡之巨細需用之多寡旣甚懸絶又況目前事勢之危急又十倍於金川則今也預慮一郡之或難支保立視巨府之先底蕩敗竊恐非朝家所以審量乎輕重大小之分也且自前守臣之所請皆以松都所管平山粘石屯與金川斗入之平山南面次次相換爲言今若先令割付大小南面於松都而繼又詢問便否於兩邑徐議其通變則安知無彼此兩全之策乎若以爲境界變通事係重大有難容議則是又不然國朝州縣沿革不可勝紀雖以近代事言之寧海之靑杞縣移屬英陽慶州之仇史縣移付慈仁忠州二面割屬陰竹稽之本營故事長湍松西面金川小南面曾在肅廟朝皆有許屬之事此其裒多益寡絶長補短自是時措之宜又奚必規規於因循姑息之政而後可乎嗚呼本府以故都保障之地當西路要害之衝士馬精强民物殷盛國家緩急必有所賴而不幸措置失宜蕩殘至此不出數年將未免革弊之患此不但忝在守土之職者憂遑罔措計無所出抑朝家所宜區劃而全安之者亦恐有倍於尋常州府矣向者聖上特遣備郎審察兩面之形便凡爲松府之民者日夜顒祝恭竢德音之渙發側聽累月尙未蒙指揮則大小民情又莫不抑鬱焦悶無所控訴夫窮而必變此正其時失此機會朝家雖欲曲賜軫念竊恐力倍而成效愈邈也臣之愚意欲望聖明俯察本府事勢與關防形勝亟下臣章於廟堂金川郡大小南面及白峙鎭移屬本營事特令許施俾敗局稍蘇民情胥安不勝大幸答曰省疏具悉意謂下去後卽有陳瘼之擧尙未聞之頗以爲訝本府事勢之至弩末非不爲念及今通變之擧在所不已疏辭下廟堂從長稟處
정조 11년
丁未十月初三日辰時上御誠正閣左承旨與守禦使入侍時左承旨趙衍德假注書趙台榮記事官李相璜金祖淳守禦使金鍾秀以次進伏訖上敎鍾秀曰卿之親病近果何如鍾秀曰姑無添劇之患矣上曰御史書啓別單卿見之乎徙邊還往等說亦涉如何矣鍾秀曰臣果聞之雖緣生疏極其怪訝矣上曰此是御史未曾經事之致矣鍾秀曰然矣上曰卿之去就何居鍾秀曰今非言私之時故姑爲蹲仍而邦慶後必欲尋鄕矣上曰卿言過矣仍命退諸臣以次退出
정조 11년
丁未十月初三日酉時上御重熙堂右副承旨與下直守令入侍時右副承旨洪仁浩假注書趙台榮記事官李相璜金祖淳宣川府使金益彬以次進伏訖上曰守令進前益彬進伏上下詢職姓名訖上曰本邑自是邊上重地凡事惕念爲之且今以築筒田畓事有査實之擧問于道伯從長處之可也命益彬先退命書傳敎曰武弁之最近密莫如別軍職把門所管尤何等至嚴則自渠輩有此不謹之擧謬例從他謬例放恣莫此爲甚以棍以拿焉逭重勘而非其時也姑從末減當該別軍職等施以譴罷之律別軍職旣非官職以兼帶樞銜捧傳旨該門在該營軍直所近處其子又叨本任爲其父者當在子則戒飭在把軍則約速期於無犯而縱子放軍門無防限該營把摠等非不欲嚴處而聞其所供亦足爲說一則該將臣之罪二則該將臣之罪當該將臣越捧一等又命書傳敎曰所可聲罪所係不輕雖不索言此將臣事諺所謂用口無言者政是準備大抵嚴宿衛飭巡綽不在於別立善騎四探行跡該校事雖非大將所敎論以國體豈可處分於蟣蝨之徒當該將臣推考知所警勵上曰內乘朴基豐汰去其代令該曹口傳差出出榻敎命退承史以次退出
정조 11년
丁未十月初三日三更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命讀平安兵使漂胡問情狀啓仍命書判付訖命退承史以次退出
정조 11년
洪仁浩啓曰明日宗廟冬享大祭齋戒相値視事頉稟之意敢啓傳曰知道
정조 11년
傳于尹行元曰左承旨入侍
정조 11년
兵曹口傳政事以徐命台爲宣沙浦僉使
정조 11년
傳于尹行元曰未肅拜京兆堂上許遞前望單子入之
정조 11년
漢城判尹前望單子入之李文源落點
정조 11년
傳于南鶴聞曰有司堂上入侍
정조 11년
傳于曺允大曰發遣吏郞諸執事淸齋與否摘奸以來
정조 11년
曺允大以兵曹言啓曰去秋三朔能麽兒考講時都摠府經歷李國培三次不通李汝節都事吳載衍洪龍禧軍器寺判官徐繼修主簿李東鉉武臣兼宣傳官李熙燮權就一具載敬金最煥守門將高殷泰陳景文金復淵二次不通軍器寺僉正李漢章武臣兼宣傳官白泓鎭尹相部將尹師任守門將張志近一次不通依定式竝從重推考何如傳曰允
정조 11년
洪仁浩以備邊司言啓曰卽見平安監司李命植狀啓則以爲異國人三名漂到於宣沙浦椵島而見其問情則俱是鳳城所管地方漁採船之漂流者船隻旣已破碎固當從旱路領送而譯學問情時從陸與否初不擧論極涉矇然更爲詳問馳報之意題送而譯學朴來行則從後嚴勘計料漂人留住間供饋守護等節另加申飭護送時擧行凡節令廟堂稟旨分付爲辭矣今此漂人所乘船隻旣皆破傷且是鳳城所管地方之人則不必遲待其更爲問情狀啓從旱路定差員還送而所着衣袴等物各別精造以給以示朝家優恤之德意禁雜人看護供饋等節另加申飭此不必別定齎咨官依前例以問情譯學領付於灣府仍令灣府譯學領護入送於鳳凰城所持物件亦爲一一看檢從便輸致之意分付該道道臣不善問情之譯學事過後令攸司從重科罪咨文令槐院撰出別定禁軍騎撥下送于灣府使之傳給鳳城將處以爲轉致北京之地何如傳曰允
정조 11년
曺允大以備邊司言啓曰原春監司金載瓚災實分等狀啓有草記稟處之命矣取見狀本則旌善等四邑置之尤甚原州等十四邑置之之次蔚珍等八邑置之稍實仍以爲元給災四百五十結外二百四十九結九十二負七束特許加劃本道民命專關田農而田穀擧皆告歉若於元畓災外四災二百四十九結六十負八束又爲加劃則庶得塗抹均俵而早田給災係是法禁不敢仰請惟俟處分後錄諸條竝請令廟堂稟旨分付矣其一新舊還之一時竝督其勢末由舊還稍實八邑只以丙午停退條捧納事也其一還穀當捧條中田米唐米粟尤甚邑折半之次邑三分一稍實邑四分一以他有裕穀換捧事也其一橫城元還唐米七百八十三石零本非宜土每當捧糴民不堪苦依原州例限折半宜土相當穀準折換作永除民弊事也其一杆城移轉田米三百八十石本郡元無田米名色每當田米移轉之後輒以宜土大米換捧依近例以大米換捧事也其一洪川均廳納免稅米爲二百石而本邑處在深峽船所絶遠轉輸之時牛載人擔艱辛運納而一包之納其費三倍山僻殘民將不聊生依原州已例永使代錢上納事也其一尤甚之次邑勿定配所事也其一推奴徵債無論稍實之次尤甚邑限明秋嚴防事也道臣旣經巡審分等必有斟量依狀請施行災結加劃事本道畓結未滿四千結則今此所請似或稍過而早霖晩潦已多反落風損蟲蝕又違始料特許準劃以爲均俵之地至於田災除非大無特施恩典則決不可容易許施以啓無窮之弊置之舊還事纔以一萬石分定本道而與其畢竟仍停無寧量力減數依狀請只稍實八邑丙午停退條無遺準捧還穀中田米唐米粟代捧事分數稍過尤甚邑三分一之次邑四分一稍實邑五分一準折代捧待明秋還作本色橫城唐米換作事杆城移轉田米換作大米事本非土宜且無損益此亦依所請施行洪川均廳納免稅米永使代錢事船所遠輸之弊非不矜念而難於異同隨請永許則該廳事勢亦多可悶只令今年代納尤甚之次邑勿定配所事及推奴徵債限明秋嚴防事竝依施何如傳曰允田災事雖非法典所載本道素多田穀又被災傷一例防塞能無白徵之患更令道伯精約排比一一親執均俵後數爻形止使之狀聞可也
정조 11년
洪仁浩以一所巡廳言啓曰去夜初更五點量犯夜人武藝別監金鎭芳執捉何以爲之敢啓傳曰待用棍嚴治次保放
정조 11년
丁未十月初四日辰時上御重熙堂左承旨入侍時左承旨趙衍德假注書趙台榮記注官李宗烈承膺祚原任提學鄭民始以次進伏訖上敎民始曰卿北來後連爲休息矣民始曰然矣上曰北關有何弊瘼乎民始曰有難毛擧矣民始曰臣之在任時鳩聚物力修補軍器及城牒而軍器中柒弓一百張火藥一千五百斤鉛丸一萬五千箇新備鳥銃一百九十柄改鐵一新修補城牒則體城一百七十九把改築女牒三百二十把修補譙樓中看劍樓九間改建樂民樓三間集勝齋一間竝新建此外小小軍物之修補者煩不敢盡達臣之帶率軍官閑良金學祖本營將校折衝尹晉錫出身柳繼彭終始監董而事涉張大不敢狀聞矣第其董役之人不可無酬勞之道故敢此仰達矣上曰特爲加資可也出擧條命退諸臣以次退出
정조 11년
丁未十月初四日申時上御重熙堂左承旨與有司堂上入侍時左承旨趙衍德假注書趙台榮記事官李相璜金祖淳有司堂上徐有隣以次進伏訖上命書傳敎曰營務之曠廢不但可悶分等時急北伯一兩日內辭朝命承旨書公事判付訖命退諸臣以次退出
정조 11년
曺允大啓曰備邊司郞廳來言今日賓廳日次而冬享大祭齋戒相値不得來會之意敢啓傳曰知道
정조 11년
傳于曺允大曰大臣有司堂上來待
정조 11년
洪仁浩啓曰領議政金致仁右議政兪彦鎬有司堂上徐有隣李秉模依下敎來待矣傳曰入侍
정조 11년
曺允大以兵曹言啓曰忠壯衛將金漢謙身病猝重勢難供職呈狀乞遞輪番之任不可久曠改差何如傳曰允
정조 11년
洪仁浩以備邊司言啓曰慶尙監司金光默災實分等狀啓有草記回啓之命矣取見其狀本則梁山金海兩邑置之尤甚咸安等三十一邑置之之次河陽等三十八邑置之稍實仍以爲元劃災五千八百結外七千結特許加劃各項條件後錄馳啓竝令廟堂稟旨分付爲請矣其一今年各樣身布之分等代錢實是曠絶之特恩而綿凶之慘挽古所無雖欲强加區別實無便宜倘垂一視之澤均蒙終始之惠則仁恩所被不啻挾纊至於稅大同作木邑責納無路若依昨年例以純錢收捧則實爲莫大之惠而惟正之供事體甚嚴不敢仰請恭俟處分事也其一尤甚二邑尤甚面里新還準捧其勢末由分數停退事係特恩不敢仰請而至若之次邑被災面里或有田穀全失畓農偏棄處誠難以本色準捧就其中另加精抄以相當穀分數代捧事也其一山倉軍餉固當盡數還納賑餘民力宜所矜念各山城今年當捧之穀限折半仍留平倉事也其一推奴徵債依前防塞事也分等依狀請施行梁山金海等數邑水災雖云孔酷其餘諸邑川沙間或有之蟊蟲旋卽止焉則當此一路同豐之時所請災結未免稍過毋論事目與加請限一萬結許劃以爲均俵之地身軍布一傡代錢事今年綿歉之殆無優劣誠非浮實之言各衙門各軍門身軍布竝許純錢訓局保布需用與他有異依前關以綿農別爲分等尤甚邑全數代捧之次稍實邑限折半本色輸納惟正之貢事體嚴重田稅代捧初無是事大同純錢亦罕其例而昨年惠澤寔出曠古之特恩則今此道臣雖不直請代捧謂之民情論列登聞揆以事體誠極未安當該道臣從重推考此一款置之此後毋敢以稅大同代捧等語條陳於年分狀啓事嚴飭諸道定式施行新還乃是嗣歲之資雖在大歉之年元無停退之請尤甚二邑尤甚面里數雖不多情亦可矜而決不可容易擧論以開後弊置之昨年條舊還徵捧時尤甚二邑許令勿捧以紓一分民力新還代捧亦不可無分數尤甚邑限折半之次邑被災面里限四分一以相當穀準折代捧待明秋還作本色城餉折半捧留事推奴徵債防塞事竝依狀請施行之意分付何如傳曰允何論俵稅亦何論分等方伯潔己守令畏法使朝家懲貪之典行於兩南然後始可議及於似此年例應行之事大抵初元法令卽懲貪二字近者紀綱豈但曰解弛所謂冒犯者必皆別鑽倖竇反獲暗地償勞之效年復年來弊上生弊奸日益滋貪日益熾比之丙申以前可謂百倍甚焉然而尙未誅一墨守無怪乎人不知法如今年年事豐歉易混災實相錯凡係妨民害民之政尤當惕念禁斷先以此意第又申飭行會於兩南伯處俾各先自惕畏以關以面別加嚴束列邑長吏期有對揚之實效雖以俵災一事言之若不克湔前秋湖西之恥昏矇變爲蘇明又使邑宰替竄相續則如許道伯謂之有亦可無亦可也且聞沿邑水損處成一滄桑匹夫匹婦一把一束之微吏緣爲奸惠未下究則其爲罪昏矇等耳自本司更加飭諭停退事尤甚邑尤甚面里新還三分一停退尤甚邑及之次邑被災面里舊還停退代捧事尤甚邑依施之次邑被災面里以三分一代捧至於稅大同木作錢事結語論請頗雜人事似異於錦伯之通同直請大體壞事體則無甚異同別有狀本或上章陳請可也焉敢以無於例之事憑藉一時特敎續續冒陳乎若此則道伯廩餼使邑宰自斷剋削可乎行般道理尙如是昧然豈非朝廷之羞恥此伯意謂不若前錦伯之太疎闊以今擧措推其事爲將無異同矣重推失之太寬而大處方面重任不可徑遞責勵則庶或知改爲先越俸十等可也
정조 11년
曺允大以備邊司言啓曰全羅監司沈頤之災實分等狀啓有草記回啓之命矣取見其狀本則全州等十四邑置之之次羅州等三十九邑置之稍實仍以爲禾農一例善成更無可評尤甚名色不爲擧論而屢月長霖水沈沙覆之災邑邑皆有地部劃下事目災六千六百結外不足爲二千二九十七結十三負三束特許加劃後錄諸條竝令廟堂稟旨分付矣其一各司所管各樣舊逋奴婢身貢指徵無處者限明秋停退事也其一推奴徵債限明秋防塞事也在前如此之歲尤甚名色之不爲擧論旣多已例分等依狀請施行本道穡事雖曰均登長夏潦霖間多全棄則加請災結之止於二千二百九十餘結頗爲精約特許準劃以爲均俵之地各司所管各樣舊逋奴婢身貢限明秋停退事賑餘得稔務在紓力竝與推奴徵債而依施何如傳曰允各樣舊逋奴婢身貢無論內奴寺奴驛奴亦無論他道竝令停退事分付諸道大凡不擾二字最爲懷保之先務歉年姑舍是値此稍稔尤豈放忽某事某事雖不指的下敎以今國綱安知其人人畏法若使道伯守令膠守恒廩不敢萌心於刻割小民之事則吾民可以庶幾近有一二繡衣之行荏柔者太荏柔生疎者太生疎前誤後誤徒貽羞恥此蓋無奉使之才而栍邑數多反致僨誤故耳來頭抽栍一二邑不時差遣勿令出道以爲潛往潛來之地今此敷示出於刑期無刑之意及其現發之後決不可只用閔慶世沈基泰之律以此意令廟堂措辭行會諸道一體嚴飭前此以不法守令之摘發論啓申飭果何如而祗受狀啓跋尾則曰云然及觀伊後擧行未聞有摘發一邑宰論啓一鎭將之擧豈邑邑鎭鎭皆得人而然乎不然則是自道伯欺朝廷藩臣得此欺字之日果敢安於心乎以此一體嚴飭可也
정조 11년
平安監司李命植疏曰伏以中宮殿産室廳之設已踰月矣大慶伊邇帀域共祝臣身滯遐藩心懸喜報日夕東望自不覺首矯而足跂顒俟之極亦切紆鬱臣當此際豈敢以些少情懇遽爲瀆擾於燕護竢休之中而目下病情十分危重亦何可自阻於慈覆之天而不思所以祈免之道乎臣於是職疾病情勢實無可堪之望而頃費辭遜未蒙允可畢竟冒赴只俟罪戾不意自前月念後忽嬰毒痢冷熱未分度數無節飮噉全却神氣頓削除非登溷旋又貼席終晝達宵昏昏欲絶一味苦劇實有頃刻難支之形雖使進退亦非時日可瘳之證種種危兆殆若諺所謂末疾者然噫臣以無似之身被不世之恩榮宦腴職踐歷幾遍隆顯極矣涯分溢矣過而生災滿則招損此固事理之所不免則維玆之疾必將無幸微臣生死私耳何說顧此一路旬宣任重責大秋事纔訖營務政殷邑報盈案民牒踵門裁決酬接視春夏不啻倍蓰而緣臣委頓一任廢閣將他待變之地便作養病之坊期會之違失擧行之淹滯已不知爲幾許矣病中惶悶如添一證若又待其調息無所變通則其於民事何哉國體何哉臣於庚子年間待罪北藩亦嘗遘疾猥徹私懇卽蒙矜許不至有生行死歸之歎天地生成之澤汔玆感誦銘在心肝今則賤疾之危惡無減於昔關西之事務有倍於北區區所冀望惟在缷解職事專就醫藥得蒙恩庇如前之爲而在朝家軫藩維重事體之道亦不容任其瘝曠而莫之恤也玆冒煩猥之誅敢效疾痛之呼神精迷錯未能自力倩人構疏益增感蹙伏乞聖明竝垂諒察亟命遞罷臣所帶藩任俾重務無致抛棄殘喘得以生還千萬至祝答曰省疏具悉重任不可輕解卿其勿辭調理行公
정조 11년
丁未十月初五日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰都承旨入侍出榻敎賤臣承命出傳兼都承旨沈豐之進伏命書傳敎曰左承旨馳詣宗廟奉審摘奸以來上敎豐之曰左承旨處諭以諸執事佾舞摘奸後一一檢飭仍往獻官所傳以今年一未親行將事祭儀凡節各別申飭無或欠潔事分付以來命豐之先退命仁浩書公事判付訖命退承史以次退出
정조 11년
丁未十月初五日未時上御誠正閣大臣有司堂上入侍時右副承旨洪仁浩假注書李羲觀記事官李相璜金祖淳領議政金致仁右議政兪彦鎬備局有司堂上徐有隣李秉模以次進伏訖致仁曰日氣暄暖聖體若何上曰一樣矣上曰都承旨入侍賤臣承命出與沈豐之偕入進伏致仁曰此原春監司金載瓚狀啓也枚擧平康縣監趙重鎭牒呈以爲今九月二十二日申時量本邑西面老除保崔道京家竈間失火民戶與驛村六十七戶及倉舍大廳庫間七十六間一時燒燼人物致死爲二名庫在各穀三千二百二十五石零內曳出穀爲一千三百三十石縣監自備充數爲九百石被燒穀爲九百九十五石零而取考謄錄則庚申壬戌因狀請被燒穀蕩減燼餘穀分作三等上秩除耗分給中秩分給後減三斗下秩減七斗捧上倉舍則以常賑廳及備局句管耗中量宜題給改建之意自廟堂回啓蒙允矣倉舍數十間自本縣今方改建而此外五十餘間不可不待明春始役被燒民人今雖拔例存接還上徵捧其勢末由竝令廟堂考例稟處該倉監色庫子自臣營今方照律科罪而該縣監趙重鎭律文中雖無論罪之文不能檢飭之罪令攸司稟處爲辭矣今此六十七民戶之被燼二名人命之致死七十餘間倉舍九百餘石還穀之一時燒燼前所罕聞萬萬驚惻道臣之援例陳請皆有所據被燒各穀九百九十五石零特許蕩減燼餘穀分三等除耗減斗分給事亦爲許施倉舍數十間旣自本縣拮据改建而其餘五十餘間所入財力有不可專責於殘邑常賑耗折米七十石劃給使之待明春卽爲始役被燒民戶所受還上一傡停退燒死兒二名恤典卽令擧行該倉監色道臣今方照律科罪云而典守不謹之外亦難保其必無奸情令本道嚴査重究該縣監趙重鎭當時不能檢飭之失不可無警責從重推考爲宜以此分付何如上曰依爲之被燒之如是夥然聞甚矜惻當寒仳離之狀如在目中燒死人如有身米布特爲蕩減被燒民戶元恤典外別給米包身米布亦竝停退嚴飭邑宰斯速結構畢奠接後形止卽爲狀聞事分付可也出擧條致仁曰此江華留守趙鼎鎭狀啓也以爲京畿監司分等狀啓中江都米甲辰輸來一萬石耗條及今年輸來二千石每石價竝耗以錢四兩五錢輸送本島事備局草記蒙允矣今年年事之大違初料島陸無間而本府當年應捧爲二萬一千四百九十三石而乙巳條關西錢之今秋作米者爲三百七十五石完營嶺營及關西各年添餉條之代錢作穀合爲一千八百二十四石而今又更添移轉米二千二百石代錢則地是小島歲非大登元還猶患難捧近二萬兩貿糴爲弊島民誠甚可悶今春移轉米代錢令廟堂更爲稟處爲辭矣軍餉之體重貿米之爲弊朝家固亦知之而今年移轉米之許以錢還償者蓋以畿民形勢有甚於島中故也覆奏行會之後更令徵米則未必能準捧而只益其騷擾本都事情非不相念而島陸農形旣有差間纔令旋收實涉重難狀內所請姑置之二千石之數不至甚多方便換貿期於充上之意分付何如上曰依爲之出擧條上曰趙鎭宅持平康邑誌入侍備局所在平康賦稅置簿冊亦爲持入賤臣承命出持置簿冊與鎭宅偕入進伏上曰松留下去後意必有疏請之擧而其疏果至矣將何以處之致仁曰日昨有松留疏稟處之命而此非猝乍間可議定者矣彦鎬曰松都事若不急急變通必至於不可支過矣上曰二南面旣難割屬則使之鑄錢何如致仁曰京中鑄錢亦因乏銅中輟則以今松都形勢何以能貿銅開壚乎此亦恐不可遽議矣上曰鑄錢外又有他道理乎致仁曰今之論松都救弊之策者一則二南面割給也一則鑄錢也一則松西面割給也此外恐無他好道理矣彦鎬曰松西面雖割給實無關緊矣上曰若割給二南而金川永爲革罷則何如致仁曰自松都距平山爲百餘里金川實處其間勅行與使客皆自此經由恐不可遽議革罷也彦鎬曰臣待罪松留時疏請二南面割屬事而其時海伯徐有寧防啓不得請臣伊後見有寧語以其時防啓有違共濟之義云則有寧以爲若革罷金川則已不革金川而只割二南面決不可爲云矣上曰松都弊端至於如此而江華不然何故也致仁曰江華則專以米爲用故無他弊端松都則以錢爲用故始則放債殖利終則流弊至此而其中亦有不可知者我國行錢始於肅廟朝其前則松都用度未知如何矣彦鎬曰松都土地極狹小以其所出萬不可支用故其勢不得不以錢爲用矣上曰惠廳堂上不備凡事苟艱誰可爲之者前戶判何如耶致仁曰前戶判似好矣而左相例兼惠廳都提調恐有嫌礙矣上曰此似有勿拘之舊例矣彦鎬曰趙曮爲惠堂時洪奉朝賀方帶首相而不以爲拘矣上曰考出惠廳謄錄則可以知之承旨出去謄錄冊持入仁浩承命出持謄錄冊進伏上命讀趙曮差惠堂時擧條仁浩讀擧條訖致仁曰通編相避條此擧條之不爲採入似由於忘漏之致矣雖然旣有此擧條定式則此固爲可援之例而自下仰請則亦有所難惟在自上處之矣上曰姑待左相登對時議定好矣致仁曰事係微細而適會得間故敢達矣政府藥房本是二窠而頃因醫司人之上言覆奏今屬之醫司矣法典雖有政府醫員取才之文二窠竝屬未免太過且政府藥物與大小用下藥房皆主管而一自變通之後定作瓜限交替頻數凡係事例全未曉解其所擧行每患生疎又其所定送者未必有術業故雖大臣有病亦無以論症服藥此非當初設置藥房之意也臣意則藥房二窠中一窠則仍令兩醫司輪回定送一窠則還屬方外以稍解醫理之人依前久任則庶可爲兩便之道如是定式似好矣上曰依爲之出擧條上敎致仁曰卿之登科在何歲致仁曰戊辰年御容模本成後慶科也上曰先朝八旬後御容模本卿嘗仰瞻乎致仁曰臣未得仰瞻且今奉安於何所耶上曰欲於永禧殿以此本奉安而因模本上題寫有拘礙之事今尙奉安於櫃中矣致仁曰模本上題寫有浣出之法小臣曾有經歷雖極惶悚而敢達矣今年夏賤臣出像本而適値極熱彩色瀜解流下有漫汚處故召匠問之則謂有浣法試使浣之則果能浣出而細看微有痕跡驟看則不可辨矣上曰其浣法如何致仁曰此則不能詳記而亦不起其褙貼而浣之矣上命書西伯疏批仁浩書訖上曰西伯病狀果何如卿等有所聞否有隣曰聞是痢症而頗不輕其子在京者昨日單騎下往云矣上曰李文源加資若還收則何如向時右相則以爲不可云矣致仁曰右相所奏言則是矣上曰大臣遭改正而亦有還爲禮判者加資還收似無不可且一人用捨在朝廷關係不小而李文源則因此不得任使便同枳塞豈不可悶如徐判府伊時亦不受賞典至於同時加資諸人之將來處義雖不可知亦豈無區處之道乎致仁曰此事自下仰請誠有損國體而若自上還收則似無不可矣上敎鎭宅曰邑誌修整今至幾何鎭宅曰各就二大邑先爲起草而亦未了訖今此持入平康邑誌亦是舊本矣上命進邑誌御覽訖敎曰舊本則上納名色不爲載錄新本凡例則凡出於民而納於京者勿論大小某某名色一一條列可也鎭宅起伏受命上曰向時欲見奉朝賀而日寒未果欲於數日內一見之矣仍敎致仁曰奉朝賀非近時人言語悃愊不修邊幅近來數次引見而凡諸奏對殆若常常見之者矣致仁曰向時以李萬運處紙筆墨使戶判助給之意仰達而若自惠廳給之則似好故敢此更稟矣上曰依所奏爲之可矣有隣曰如柴油等物亦不可不給此則無甚大段而書寫又將入十餘人云此最難處矣上曰能書書吏須勿定給此亦弊端不少矣有隣曰李萬運所出草本卷數幾至百卷而全是暗草姑先寫出一件後又當寫出御覽件若不定給能書則不可不雇人寫出所費亦當不些矣上曰不必寫二件一件寫出後下送兩南等處寫之則似好矣致仁曰李萬運若爲閑司復職則仍用本司吏屬寫出似最便好矣上曰卿言好矣今適有窠使之調用仍於閑司多書吏處相換可矣仍命書榻敎曰前縣監李萬運後日政調用又命書傳敎曰備局草記中訓局保布代錢之次及稍實邑以折半代捧事稟處而更令道伯細量事勢勿拘折半或三分二或全數依前下敎量宜擧行後形止狀聞事分付雖以事體有所飭諭苟益於民何拘常貢大同作木邑尤甚處特許全數代捧如可辦納處依訓局保布例擧行事一體分付命退諸臣以次退出
정조 11년
丁未十月初五日酉時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰全羅監司狀啓批旨跋尾持來賤臣承命出持入上進覽訖下敎曰此是外題更爲出草以入事分付賤臣承命出傳上曰開城留守上疏以啓目稟處事分付賤臣承命出傳命退承史以次退出
정조 11년
傳于尹行元曰忠淸監司留待
정조 11년
傳于洪仁浩曰左副承旨與忠淸監司入侍
정조 11년
備忘記忠淸監司洪檍下直長弓一張長箭一部賜給
정조 11년
尹行元以吏曹言啓曰前縣監李萬運後日政調用事命下矣方在罷散中何以爲之敢稟傳曰敍用
정조 11년
洪仁浩以備邊司言啓曰禁紋事目別單依筵中定奪書入之意敢啓傳曰知道
정조 11년
洪仁浩以御營廳言啓曰本廳把摠吳應常身病甚重勢難察任改差何如傳曰允
정조 11년
洪仁浩以義禁府言啓曰平安監司李命植狀啓據刑曹粘目內宣川前府使李得駿移本府處之事允下矣李得駿時在任所云依例發遣府書吏交代後拿來何如傳曰允
정조 11년
洪仁浩以義禁府言啓曰平安兵使白東俊狀啓據刑曹粘目內宣沙浦前僉使金重得移本府處之事允下矣金重得時在任所云依例發遣府書吏交代後拿來何如傳曰允
정조 11년
丁未十月初六日卯時上御誠正閣左副承旨與忠淸監司入侍時左副承旨曺允大假注書趙台榮記事官李相璜金祖淳忠淸監司洪檍以次進伏訖上曰錦伯進前檍進伏上曰方面何莫非重任而至於湖中與他道有異況當數遞之餘必多蘇弊之政莅任後凡事各別飭勵可也至若民生之安業守令之臧否惟在道伯之如何今玆特換意有在焉自在宮僚已有知遇故耳必使久任然後可期矯弊卿須悉心爲治以紓南顧之憂也檍曰臣本昏憒雖閑司漫職猶切僨誤之懼至於方面之任尤非可議到者況値衰耗之境叨此不敢當之職臣不勝惶悶矣上曰湖中素稱士夫之鄕而今則人心不古便至難治此無他鄕無矜式之士爲道伯者亦不能善爲故耳卿須下去以誠求治先務慰安之政又悉洞察之道雖一夫一婦各得其業以爲安集之地可也檍曰聖敎誠然矣近來亂逆凶徒多從湖中出此是人心之陷溺而尤爲難治者矣臣於莅任之後卽當宣布德意俾知朝家悶恤之澤使民人各得安業以爲一半分報效之道矣上曰卿須悉心爲治也今於莅任之路有歷省處乎檍曰臣之父母墳俱在全義地故方欲歷省矣上曰卿之今行可謂錦衣還鄕而亦多見久阻之故人先詑恩榮仍諭安頓之意可也檍曰謹當依下敎爲之矣上曰卿之三代俱爲錦伯云耶檍曰然矣上曰何當到營耶檍曰十二日當到任而如有弊瘼可救者或上疏或狀啓以俟處分矣上曰可矣命承旨讀宣諭帖訖命退諸臣以次退出
정조 11년
丁未十月初六日午時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防以次進伏訖上曰備局跋尾草持來賤臣承命出持入上進覽訖下敎曰又是外題更爲製入事分付賤臣承命出傳上命承旨書公事判付訖命退承史以次退出
정조 11년
兵曹口傳政事副司直吳載純李性源
정조 11년
曺允大以都摠府言啓曰都摠管徐有隣以戶曹判書方物及歲幣看品事本曹晝仕出去之意敢啓傳曰知道
정조 11년
曺允大以備邊司言啓曰本司武郞廳朴光進趙雲衢奔走勤仕已滿十五朔依例陞敍或守令除授事捧承傳施行何如傳曰允